Notitia doni quam fecit Wichardus de Marziaco pro uxore sua Helisabeth. Donavit itaque unam verchariam in parrochia de Masiliaco, in villa quæ dicitur Namchi. Ibidem quoque duas partes de uno prato donavit, et in ipsa villa unum jornale de terra. Est autem ista hereditas de alodo supradictæ mulieris Helisabeth, quam dedit Wichardus, vir ejus, ad locum Cluniacum, in locum sepulturæ ejus, tam pro anima ejus quam pro sua et omnium filiorum suorum, ut Dominus eripiat eos a penis inferni et det vitam æternam.